English: We're praising another committee this week, then, Suzy - there's a theme appearing here. I'd like to thank the Chair and the other members of the committee - most of the members of the committee - for agreeing to this report. It's actually one of the most rewarding experiences that I've had in a long time. Quite often, we may go to outreach events where there is a decent number of people attending, but it's not as many as we might have anticipated, sometimes. I turned up at the YMCA in Swansea and the place was reeling with people - people falling out of the doors because there wasn't enough room for them to engage with me and Joyce Watson, who were there on behalf of the committee. For me, the biggest thing was that they wanted to be heard and they wanted to make a difference in the country that they had arrived in, which was Wales. They wanted to impress upon politicians that they deserved to have that voice and that they are worthy of that voice, and I pledged from that day on to make sure that I would try to represent them to the best of my ability. The area that was the biggest issue of concern for them in that particular public meeting was housing. I do thank the Cabinet Secretary, actually, for being quite forward thinking - he's allowed me to meet with civil servants to discuss these particular issues. I've also met with Swansea council, who've said to me directly that because of the changes and the recommendations of the committee they too are putting forward protocol changes in how they inspect properties. But, what we could see loud and clear was that some of the properties that people were living in were abysmal - utterly abysmal. Nobody should have to live in a house like that, whether they're from Syria, whether they're from Iraq or whether they're from Aberfan - they should not have to live in those types of conditions. So, I've personally met with Clearsprings on many occasions now to make home inspections, and they're changing their practices. I think it's important that we make sure that the recommendations in the report are heard loud and clear by Clearsprings, and that they are heard by the UK Government when they go forward in renewing that contract. We need to have stiffer monitoring; we need to have equalities training for staff, because we heard from asylum seekers that they were not treated fairly in many instances by those who entered their properties; and we need to make sure that there's an independent complaints procedure, if not an independent complaints mechanism. Many people didn't feel comfortable in ringing Clearsprings, because they were the company that had alienated them the most when they first arrived in the UK. I hope that those are things that the Cabinet Secretary will carry forth and pursue. We also had lots of evidence from those who came into the committee that they actually wanted to devolve this responsibility to the National Assembly for Wales, and I would also hope therefore that the Cabinet Secretary would push to be able to do that. I know that the housing sector here say that they are competent and able to do that, so why not devolve it, when we have all of the other housing responsibilities here in this place? With regard to other areas of interest, I thought it was really harrowing to hear one psychiatrist who came to give evidence. He said that a lot young people who arrived in the UK had sexually transmitted diseases. This, for me, was something awful to hear as part of an evidence session. So, I note your response in saying that more money is going into CAMHS, but what can we be doing in particular for these people, who've gone through trauma that we will never be able to understand and have gone through experiences that we will never get to grips with? So, what specific training are you going to be able to provide for those CAMHS officials that would be different to how they would deal with, potentially, other conditions here in Wales? Another issue for me - I've got so many on this agenda, as you can see - I've met asylum seekers and they've said, 'Yes, I want to learn English or Welsh, but I want to be able to do that in a way that is relevant to me'. So, I've met a plumber from Syria who lives in Neath, and he says, 'Well, I want to learn English, but I don't want to just go into a room and sit there. Academia, sitting at a table, actually, is really intimidating for me. So, can I do an apprenticeship course in plumbing or electrical appliances, but can I do the English learning through that particular course?' He said there's nothing available for him to be able to do that at the moment. So, I hope that's something, again, that if not directly reflected in the report - now that I've said it, you can look into it further, Cabinet Secretary. In the time I've got left, I think it's important that we address the cultural and integration issues. I think it's important that we don't see this as just a responsibility for the refugees to integrate amongst us; that we need to change our attitudes also towards refugees and asylum seekers. It's really unfortunate that we had one member of the committee putting out some document that did not represent the views of what we heard in committee. We are proud as a nation to welcome refugees, and we are proud to support those refugees and we should not shy away from doing so.
Welsh: Rydym yn canmol pwyllgor arall yr wythnos hon, felly, Suzy - mae yna thema'n ymddangos yma. Hoffwn ddiolch i'r Cadeirydd ac aelodau eraill y pwyllgor - y rhan fwyaf o aelodau'r pwyllgor - am gytuno i'r adroddiad hwn. Mae'n un o'r profiadau mwyaf boddhaus a gefais ers amser hir. Yn aml iawn, mae'n bosibl y byddwn yn mynd i ddigwyddiadau allgymorth lle y ceir nifer weddus o bobl yn bresennol, ond nid yw'n gymaint ag y gallem fod wedi'i ddisgwyl weithiau. Euthum i'r YMCA yn Abertawe ac roedd y lle'n orlawn o bobl - pobl yn disgyn allan drwy'r drysau am nad oedd digon o le iddynt ymuno â mi a Joyce Watson, a oedd yno ar ran y pwyllgor. I mi, y peth mwyaf oedd eu bod am gael eu clywed a'u bod yn awyddus i wneud gwahaniaeth yn y wlad yr oeddent wedi'i chyrraedd, sef Cymru. Roeddent eisiau i ni wleidyddion ddeall eu bod yn haeddu cael y llais hwnnw a'u bod yn deilwng o'r llais hwnnw, a gwneuthum addewid o'r diwrnod hwnnw ymlaen y byddwn yn gwneud yn siŵr y byddwn yn ceisio eu cynrychioli hyd eithaf fy ngallu. Y maes a oedd yn peri fwyaf o bryder iddynt yn y cyfarfod cyhoeddus arbennig hwnnw oedd tai. Diolch i Ysgrifennydd y Cabinet, mewn gwirionedd, am fod mor flaengar - mae wedi caniatáu i mi gyfarfod â gweision sifil i drafod y materion penodol hyn. Rwyf wedi cyfarfod â chyngor Abertawe hefyd, ac maent wedi dweud wrthyf yn syth eu bod hwy hefyd, oherwydd y newidiadau ac argymhellion y pwyllgor, yn cyflwyno newidiadau i'r protocol ar gyfer archwilio adeiladau. Ond yr hyn y gallem ei weld yn glir iawn oedd bod rhai o'r adeiladau roedd pobl yn byw ynddynt yn ofnadwy - yn gwbl ofnadwy. Ni ddylai neb orfod byw mewn adeiladau o'r fath, pa un a ydynt yn dod o Syria, neu o Irac neu o Aberfan - ni ddylent orfod byw mewn adeiladau yn y fath gyflwr. Felly, rwyf wedi cael cyfarfodydd wyneb yn wyneb gyda Clearsprings ar sawl achlysur bellach i wneud archwiliadau o gartrefi, ac maent yn newid eu harferion. Rwy'n credu ei bod yn bwysig ein bod yn gwneud yn siŵr fod yr argymhellion yn yr adroddiad yn cael eu clywed yn glir gan Clearsprings, a'u bod yn cael eu clywed gan Lywodraeth y DU pan fyddant yn bwrw ymlaen i adnewyddu'r contract hwnnw. Mae angen i ni gael proses fonitro sy'n fwy llym; mae angen i ni gael hyfforddiant cydraddoldeb ar gyfer staff, oherwydd clywsom gan geiswyr lloches nad oeddent yn cael eu trin yn deg mewn llawer o achosion gan y rhai a ddôi i mewn i'w hadeiladau; ac mae angen i ni wneud yn siŵr fod yna weithdrefn gwyno annibynnol, os nad mecanwaith cwynion annibynnol. Roedd llawer o bobl yn teimlo'n anghyfforddus yn ffonio Clearsprings am mai hwy oedd y cwmni a oedd wedi bod yn fwyaf gelyniaethus tuag atynt wrth iddynt gyrraedd y DU. Rwy'n gobeithio bod y rheini'n bethau y bydd Ysgrifennydd y Cabinet yn bwrw ymlaen â hwy ac yn mynd ar eu trywydd. Cawsom lawer o dystiolaeth hefyd gan y rhai a ddaeth i'r pwyllgor eu bod yn awyddus i ddatganoli'r cyfrifoldeb hwn i Gynulliad Cenedlaethol Cymru mewn gwirionedd, a byddwn hefyd yn gobeithio, felly, y byddai Ysgrifennydd y Cabinet yn gwthio i allu gwneud hynny. Gwn fod y sector tai yma'n dweud eu bod yn gymwys ac yn gallu gwneud hynny, felly pam na ddylid ei ddatganoli, pan fo gennym yr holl gyfrifoldebau tai eraill yma yn y lle hwn? O ran meysydd eraill o ddiddordeb, roeddwn yn meddwl bod yr hyn a ddywedodd un seiciatrydd a ddaeth i roi tystiolaeth yn wirioneddol ddirdynnol. Dywedodd fod gan lawer o bobl ifanc a gyrhaeddodd y DU glefydau a drosglwyddir yn rhywiol. Roedd hyn, i mi, yn rhywbeth ofnadwy i'w glywed yn rhan o sesiwn dystiolaeth. Felly, nodaf eich ymateb yn dweud bod mwy o arian yn mynd tuag at CAMHS, ond beth y gallwn ei wneud yn benodol ar gyfer y bobl hyn, sydd wedi mynd drwy drawma na fyddwn byth yn gallu ei ddeall, ac wedi mynd drwy brofiadau na fyddwn byth yn gallu mynd i'r afael â hwy? Felly, pa hyfforddiant penodol y gallwch ei ddarparu ar gyfer swyddogion CAMHS a fyddai'n wahanol i'r ffordd y byddent o bosibl yn ymdrin â chyflyrau eraill yma yng Nghymru? Mater arall i mi - mae gennyf gymaint ar yr agenda hon, fel y gallwch weld - rwyf wedi cyfarfod â cheiswyr lloches ac maent wedi dweud, 'Ydw, rwyf am ddysgu Saesneg neu Gymraeg, ond rwyf am allu gwneud hynny mewn ffordd sy'n berthnasol i mi'. Felly, cyfarfûm â phlwmwr o Syria sy'n byw yng Nghastell-nedd, ac mae'n dweud, 'Wel, rwyf am ddysgu Saesneg, ond rwyf eisiau gallu gwneud mwy na mynd i mewn i ystafell ac eistedd yno. Mae academia yn eistedd wrth fwrdd, mewn gwirionedd, yn codi ofn go iawn arnaf. Felly, a gaf fi ddilyn cwrs prentisiaeth mewn gwaith plymio neu offer trydanol, ond a gaf fi ddysgu Saesneg drwy'r cwrs penodol hwnnw?' Dywedodd nad oes dim ar gael iddo allu gwneud hynny ar hyn o bryd. Felly rwy'n gobeithio bod hynny'n rhywbeth, unwaith eto, os nad yw wedi'i adlewyrchu'n uniongyrchol yn yr adroddiad - nawr fy mod wedi sôn amdano, y gallwch edrych arno ymhellach, Ysgrifennydd y Cabinet. Yn yr amser sydd gennyf yn weddill, rwy'n credu ei bod yn bwysig ein bod yn mynd i'r afael â'r materion diwylliannol ac integreiddio. Rwy'n credu ei bod yn bwysig nad ydym yn gweld hyn fel cyfrifoldeb i'r ffoaduriaid yn unig i integreiddio yn ein plith; fod angen i ni newid ein hagweddau tuag at ffoaduriaid a cheiswyr lloches hefyd. Mae'n wirioneddol anffodus fod un aelod o'r pwyllgor wedi dosbarthu rhyw ddogfen nad oedd yn cynrychioli'r safbwyntiau a glywsom yn y pwyllgor. Rydym yn falch fel cenedl o groesawu ffoaduriaid, ac rydym yn falch o gefnogi'r ffoaduriaid hynny ac ni ddylem osgoi gwneud hynny.